PMIndiaData/PMIndiaSum huggingface dataset:
भारताच्या  22 व्या विधी आयोगाच्या स्थापनेला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत भारताच्या 22 व्या विधी आयोगाच्या स्थापनेला आज मंजुरी देण्यात आली. सरकारी राजपत्रात यासंबंधीचा आदेश प्रकाशित झाल्यापासून तीन वर्षे या आयोगाचा कालावधी राहील. लाभ आयोगाकडे अभ्यासासाठी आणि शिफारसीसाठी सोपवण्यात आलेल्या कायद्याच्या विविध पैलूबाबत, सरकारला योग्य, वैशिष्टपुर्ण शिफारसींचा लाभ होईल. विधी आयोग, स्वतः केंद्र सरकारने सोपवलेल्या कायद्यामधे सुधारणा करण्यासाठी संशोधन आणि आढावा घेईल. न्याय जलदगतीने देता यावा, खटले लवकर निकाली काढता यावेत, खटल्यासाठी खर्च कमी राहावा या दृष्टीने, न्याय प्रदान करण्याच्या व्यवस्थेत सुधारणा करण्यासाठीही हा आयोग, अभ्यास आणि संशोधन हाती घेऊ शकेल. कालबाह्य झालेले कायदे, जे तातडीने रद्दबातल करता येतील असे कायदे हा आयोग निश्चित करेल. सरकारने आयोगाकडे सोपवलेल्या कायद्याबाबत आपले मत सरकारला कळवेल. सरकारने सांगितल्यास, दुसऱ्या देशानी संशोधनासाठी केलेल्या विनंती बाबत विचार करेल. शिफारसींना अंतिम स्वरूप देण्यापूर्वी, आयोग, मुख्य संबंधित मंत्रालय आणि संबंधिताशी चर्चा करेल. पूर्वपिठीका विधी आयोग प्रथम 1955 मधे स्थापन झाला आणि दर तीन वर्षांनी त्याची पुनर्स्थापना करण्यात येते. 21 व्या विधी आयोगाची मुदत 31 ऑगस्ट 2018 पर्यंत होती.
सनदी लेखापाल दिनानिमित्त पंतप्रधानांकडून सनदी लेखापालांना शुभेच्छा

सनदी लेखापाल दिनानिमित्त पंतप्रधान नरेंद्र मोदी यांनी सनदी लेखापालांना शुभेच्छा दिल्या आहेत. सशक्त आणि पारदर्शी अर्थव्यवस्था सुनिश्चित करण्यामधे सनदी लेखापाल समुदायाची मोठी भूमिका आहे. देशाप्रती त्यांची मोलाची सेवा आहे. सनदी लेखापाल दिनाच्या शुभेच्छा, असे पंतप्रधानांनी ट्वीटर संदेशात म्हटले आहे.
उत्कल दिनानिमित्त पंतप्रधान नरेंद्र मोदी यांच्या शुभेच्छा

उत्कल दिनानिमित्त पंतप्रधान नरेंद्र मोदी यांनी ओडिशाच्या जनतेला शुभेच्छा दिल्या आहेत. “उत्कलदिनी ओडिशातील माझ्या बंधु-भगिनींना शुभेच्छा. ओडिशाच्या प्रगतीसाठी आपल्या शुभेच्छा” असे पंतप्रधानांनी आपल्या शुभेच्छा संदेशात म्हटले आहे. ओडिशातील जनतेला पंतप्रधानांनी “ट्विटर” या सामाजिक माध्यमाद्वारेही शुभेच्छा दिल्‍या आहेत
ब्राझीलियातील राज्य संस्थांविरुद्ध दंगल आणि तोडफोडीच्या बातम्यांबद्दल पंतप्रधानांनी व्यक्त केली चिंता.

पंतप्रधान नरेंद्र मोदी यांनी ब्राझीलियातील राज्य संस्थांविरोधात दंगल आणि तोडफोड झाल्याच्या बातम्यांबद्दल चिंता व्यक्त केली आहे. एका ट्विटमध्ये पंतप्रधान म्हणाले; "ब्राझिलियातील राज्य संस्थांविरुद्ध दंगल आणि तोडफोड झाल्याच्या बातम्यांबद्दल मनापासून चिंतित आहे. लोकशाही परंपरांचा प्रत्येकाने आदर केला पाहिजे. ब्राझीलच्या अधिकाऱ्यांना आम्ही आमचा पूर्ण पाठिंबा देतो.
प्रगतीच्या बैठकीत पंतप्रधानांची संबंधितांशी चर्चा

पंतप्रधान नरेंद्र मोदी यांनी आज प्रगती-म्हणजेच कार्यक्षम प्रशासन आणि प्रकल्पांची कालबद्ध अंमलबजावणी करण्यासाठीचे बहुआयामी व्यासपीठच्या अठ्ठावीसाव्या बैठकीत विविध योजना आणि प्रकल्पांच्या प्रगतीचा आढावा घेतला. यावेळी प्राप्तिकरासंबंधी नागरिकांकडून आलेल्या तक्रारींच्या निपटाऱ्याचा त्यांनी आढावा घेतला. यासंदर्भात झालेल्या कारवाईविषयी अर्थमंत्रालयाच्या अधिकाऱ्यांनी त्यांना माहिती दिली. सर्व व्यवस्था तंत्रज्ञानावाच्या माध्यमातून चालवल्या जाव्यात आणि त्यात मानवी सहभाग कमीतकमी असावा, या सूचनेचा त्यांनी पुनरुच्चार त्यांनी केला. तसेच, भ्रष्टाचारी अधिकाऱ्यांविरोधातील कारवाईची मोदी यांनी नोंद घेतली. तसेच, प्राप्तिकर विभागाने यांदर्भात केलेल्या कारवाया आणि उपाययोजनांची माहिती तसेच कर सुलभतेसाठी दिलेल्या सुविधा जास्तीत जास्त लोकांपर्यत पोचवाव्यात, अशी आग्रही सूचना पंतप्रधानांनी केली. याआधी झालेल्या प्रगतीच्या 27 बैठकांमध्ये देशभरात सुरु असलेल्या 11.5 लाख कोटी रुपयांच्या विविध प्रकल्पांच्या कामांचा आढावा घेण्यात आला. त्याशिवाय इतर क्षेत्रातील सार्वजनिक तक्रारींचाही यावेळी आढावा घेण्यात आला. आजच्या 28 व्या बैठकीत, पंतप्रधानांनी रेल्वे आणि रस्ते तसेच पेट्रोलियम क्षेत्रातील महत्वाचा नऊ पायाभूत प्रकल्पांच्या अंमलबजावणीची माहिती घेतली. आंध्र प्रदेश, आसाम, गुजरात, दिल्ली, हरयाणा, तामिळनाडू, ओडिशा, कर्नाटक,पंजाब, उत्तरप्रदेश आणि उत्तराखंड येथे हे प्रकल्प सुरु आहेत. नरेंद्र मोदी यांनी प्रधानमंत्री जन आरोग्य योजना-आयुष्यमान भारताच्या प्रगतीचाही त्यांनी आढावा घेतला. तसेच प्रधानमंत्री जन औषधी प्रकल्पाचाही पंतप्रधानांनी या बैठकीत आढावा घेतला.
कटक बस अपघाताबद्दल पंतप्रधानांनी व्यक्त केले दु:ख

पंतप्रधान नरेंद्र मोदी यांनी ओदिशातल्या कटक येथे झालेल्या बस अपघातातील जिवीत हानीबद्दल दु:ख व्यक्त केले आहे. ‘ओदिशातल्या कटक इथल्या बस अपघातात ज्यांच्या निकटवर्तीयांचा मृत्यू झाला आहे, त्यांचे सांत्वन, जखमींच्या प्रकृतीत लवकरात लवकर सुधारणा व्हावी,’ असे पंतप्रधानांनी म्हटले आहे.
पंतप्रधान नरेंद्र मोदी  आणि श्रीलंकेचे राष्ट्राध्यक्ष यांच्यात दूरध्वनी द्वारे संवाद

पंतप्रधान नरेंद्र मोदी यांनी आज श्रीलंकेचे राष्ट्राध्यक्ष गोताबाया राजपक्षे यांच्याशी, सध्याची कोविड-19 महामारी आणि या महामारीचे प्रदेशातल्या आरोग्य आणि अर्थव्यवस्थेवर होणारे संभाव्य परिणाम याबाबत दूरध्वनीद्वारे चर्चा केली. या महामारीचा परिणाम कमी करण्यासाठी भारत, शक्य ती सर्व मदत श्रीलंकेला पुरवतच राहील असे आश्वासन पंतप्रधानांनी दिले. आर्थिक घडामोडी पुन्हा सुरु करण्यासाठी त्यांच्या सरकारने उचललेल्या पावलाविषयी राजपक्षे यांनी पंतप्रधानांना माहिती दिली. भारताच्या मदतीने श्रीलंकेत सुरु असलेल्या विकास प्रकल्पांना गती देण्याच्या गरजेवर दोन्ही नेत्यांनी सहमती दर्शवली.श्रीलंकेत, भारतीय खाजगी उद्योगांकडून गुंतवणुकीला चालना आणि मूल्य वर्धन याबाबतच्या शक्यतावरही या नेत्यांनी चर्चा केली. श्रीलंकेतल्या जनतेच्या आरोग्य आणि कल्याणासाठी पंतप्रधानांनी शुभेच्छा दिल्या.
पंतप्रधानांच्या हस्ते बांगलादेशातील  जेशोरेश्वरी काली शक्तीपीठ येथे पूजा संपन्न

पंतप्रधान श्री. नरेंद्र मोदी यांच्या दोन दिवसीय बांगलादेश भेटीच्या आजच्या दुसऱ्या दिवशी पंतप्रधानांनी काली मातेचे आशिर्वाद घेतले.पंतप्रधानांनी जेशोरेश्वरी काली शक्तीपीठ,सत्खिरा येथे पूजा केली, जे पुराणातील परंपरेनुसार देवीच्या 51 शक्तिपीठांपैकी एक आहे.पंतप्रधानांनी चांदी आणि सोन्याचा मुलामा दिलेला हातांनी तयार केलेला मुकुट देवीला अर्पण केला. हा मुकुट एका स्थानिक हस्तकला कारागिरानी तीन आठवड्यात तयार केला आहे. मैत्रीचा हात पुढे करत पंतप्रधानांनी देवीच्या मंदिरालालगत एक सभागृह- कम-चक्रीवादळ निवारा केंद्र बांधण्यासाठी निधी उपलब्ध करून देण्याची घोषणा केली. या बांधकामाचा उपयोग भक्तांना काली देवतेची वार्षिक पूजा आणि जत्रा या दरम्यान करता येईल, तसेच ते सर्व धर्मांच्या विशाल श्रध्देय समुदायांसाठी वादळ निवारण केंद्र आणि सामुदायिक सुविधा म्हणूनही उपयोगात आणता येईल.
बेलारुसच्या राष्ट्राध्यक्षांच्या भारत भेटीदरम्यान स्वाक्षरी करण्यात आलेल्या दहा सामंजस्य करारांची यादी

1) भारताचे युवक व्यवहार, क्रीडा मंत्रालय आणि बेलारुसचे शिक्षण मंत्रालय यांच्यातील सामंजस्य करार. 2) भारताचे कौशल्य विकास आणि उद्योजकता मंत्रालय आणि बेलारुसचे शिक्षण मंत्रालय यांच्यात व्यवसायिक शिक्षण आणि प्रशिक्षण क्षेत्रातील सहकार्यासंदर्भात सामंजस्य करार. 3) भारतीय विज्ञान अकादमी आणि बेलारुसची नॅशनल अकादमी ऑफ सायन्सेस यांच्यात वैज्ञानिक आणि तांत्रिक सहकार्यासंदर्भातील करार. 4) भारतीय कृषी संशोधन परिषद आणि बेलारुशियन स्टेट ॲग्रीकल्‍चर अकादमी, गोरकी यांच्यात कृषी संशोधन आणि शिक्षणासंदर्भातील सहकार्यासाठीचा सामंजस्य करार. 5) भारताच्या कृषी आणि कृषक कल्याण मंत्रालय आणि बेलारुसच्या अन्न मंत्रालयात 16 एप्रिल 2007 रोजी झालेल्या करारात सुधारणा करणारा राजशिष्टाचार. 6) 2018-2020 या काळात सांस्कृतिक क्षेत्रासंदर्भात भारत आणि बेलारुस मधील सहकार्य कार्यक्रम. 7) भारताच्या पेट्रोलियम आणि नैसर्गिक वायू मंत्रालय आणि बेलारुसच्या स्टेट कर्न्सन ऑफ ऑईल अँड केमिस्ट्री यांच्यात तेल आणि वायू क्षेत्रासंदर्भातील सामंजस्य करार. 8) जे एस व्ही बेल्झारुबेश्ट्रॉय आणि नॅशनल बिल्डिंग्स कंस्ट्रक्शन कॉर्पोरेशन लिमिटेड यांच्यातील सामंजस्य करार. 9) जे एस सी बेलरुशियन पोटॅश कंपनी आणि इंडियन पोटॅश लिमिटेड यांच्यातील सामंजस्य करार. 10)ओ जे एस सी मिन्स्क ट्रॅक्टर वर्क्स आणि भारतातील पुण्यात किर्लोस्कर ऑईल इंजिन लिमिटेड यांच्यातील सामंजस्य कराराच्या अंमलबजावणीचा करार.
सहाय्यक सचिवांचे समारोप सत्र : 2014 तुकडीच्या भाप्रसे अधिकाऱ्यांचे पंतप्रधानांसमोर सादरीकरण

सहाय्यक सचिव म्हणून आपल्या समारोप सत्रात 2014च्या तुकडीतील भारतीय प्रशासकीय सेवेतील अधिकाऱ्यांनी पंतप्रधान नरेंद्र मोदी यांच्यासमोर सादरीकरण केले. थेट लाभ हस्तांतरण, स्वच्छ भारत, ई-न्यायालये, पर्यटन, आरोग्य आणि प्रशासनाबाबत उपग्रह ॲप्लीकेशन अशा निवडक संकल्पनांवर आधारीत सादरीकरणे यावेळी करण्यात आली. यावेळी पंतप्रधानांनी सविस्तर सादरीकरण करणाऱ्या युवा अधिकाऱ्यांचे कौतुक केले. केंद्र सरकारच्या सेवेत सहाय्यक सचिव म्हणून रुजू होणारे भारतीय प्रशासकीय सेवेतील अधिकारी हे तारुण्य आणि अनुभवाचा उत्तम संगम असतात, त्यादृष्टीने त्यांचा यंत्रणेतील सहभाग मोलाचा असतो. आज निकाल प्रदान केल्यानंतर या अधिकाऱ्यांबद्दल वाटलेला विश्वास प्रत्यक्षात खरा ठरेल, अशी समाधानाची भावनाही पंतप्रधानांनी व्यक्त केली. अधिकाऱ्यांनी संघभावनेने काम करावे आणि साचेबद्ध पध्दतीने काम न करता आपल्या पूर्ण क्षमतेने कार्यरत रहावे, असे आवाहन पंतप्रधानांनी केले. राजकारण कधीही धोरणापेक्षा वरचढ होऊ नये, असे सांगत निर्णय घेतांना, पुढील दोन बाबींची दक्षता घ्यावी, असे त्यांनी अधिकाऱ्यांना सांगितले. तुमचे निर्णय देशहिताला बाधक ठरू नयेत. तुमच्या निर्णयामुळे गरीबांना कोणत्याही प्रकारे त्रास होऊ नये.
भारत-कॅनडा दरम्यानच्या सामंजस्य कराराच्या नूतनीकरणाला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत आज भारत आणि कॅनडा दरम्यानच्या करार नूतनीकरणाला पूर्वलक्ष्यी प्रभावाने मंजुरी देण्यात आली. एक एप्रिल 2011 ते 31 मार्च 2016 या कालावधीसाठी कराराचे नूतनीकरण करण्यात आले होते. 1968 साली भारताने शास्त्री-इंडो-कॅनेडियन संस्थेसोबत हा करार केला होता. या करारामुळे, शास्त्री संशोधन संस्थेत विविध संशोधन कार्ये करता येणार आहेत. त्याशिवाय, निवासी-व्याख्याते अभ्यासक्रम, व्यावसायिक अभ्यासक्रम, वाचनालय अभ्यासक्रम, माहिती आणि सुविधा सेवा अशा विविध सेवा कार्यान्वित होतील.
सरकारी ई बाजार (जीईएम) मंचाने एका वर्षात 1 लाख कोटी रुपयांच्या ऑर्डर्स मिळविल्याबद्दल पंतप्रधानांनी केली प्रशंसा

जीईएम या सरकारी बाजार मंचाने 2021-22 या आर्थिक वर्षात 1 लाख कोटी रुपयांच्या ऑर्डर्स मिळविल्याबद्दल पंतप्रधान नरेंद्र मोदी यांनी या उपक्रमाची प्रशंसा केली आहे. यापैकी 57% किंमतीच्या ऑर्डर्स एमएसएमई क्षेत्रातील उत्पादनांसाठी आल्यामुळे हा जीईएम मंच एमएसएमई उद्योगांचे विशेषत्वाने सशक्तीकरण करत आहे, असे पंतप्रधान म्हणाले. ट्वीट संदेशात पंतप्रधान म्हणाले; “@GeM_India या सरकारी बाजार मंचाने 2021-22 या आर्थिक वर्षात 1 लाख कोटी रुपयांच्या ऑर्डर्स मिळविल्याचे समजल्यानंतर मला प्रचंड आनंद झाला आहे. गेल्या वर्षीच्या तुलनेत ही अत्यंत भरीव वाढ झाली आहे. जीईएम मंच एमएसएमई उद्योगांचे विशेषत्वाने सशक्तीकरण करत आहे, कारण या एका वर्षातील ऑर्डर्सपैकी 57% किमतीच्या ऑर्डर्स एमएसएमई क्षेत्रातील उत्पादनांसाठी आल्या आहेत.
भारत आणि सौदी अरेबिया दरम्यान पर्यटन क्षेत्रातील सामंजस्य करारावर स्वाक्षरी करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत सरकारचे पर्यटन मंत्रालय , सौदी अरेबियाचा पर्यटन आयोग आणि सौदी अरेबियाचा राष्ट्रीय वारसा यांच्यात पर्यटन क्षेत्रातील सामंजस्य करारावर स्वाक्षरी करायला मंजुरी दिली आहे. कराराची मुख्य उद्दिष्टे – १. पर्यटन विकास, हॉटेल्स, रिसॉर्ट सुविधा, प्रदर्शन केंद्र, , कृषी पर्यटन , वाळवंट पर्यटन आदी क्षेत्रातील माहितीचे आदानप्रदान २. पर्यटन गुंतवणूक सुविधा उपलब्ध करून देणे ३. प्रदर्शने, परिषदांमध्ये सहभागी होणे.
सुषमा स्वराज यांना पंतप्रधानांनी वाहिली आदरांजली

माजी परराष्ट्र व्यवहार मंत्री दिवंगत सुषमा स्वराज यांच्या जयंतीनिमित्त पंतप्रधान नरेंद्र मोदी यांनी आज त्यांना आदरांजली वाहिली. ट्विटरवरील संदेशात पंतप्रधान म्हणाले, ‘सुषमा स्वराज या सन्मान, सभ्यता आणि सार्वजनिक सेवेप्रती कटिबद्धतेचे मूर्तिमंत उदाहरण होत्या. भारतीय मूल्य आणि निती मूल्य यावर त्यांचा ठाम विश्वास होता. आपल्या देशासाठी त्यांनी मोठी स्वप्नं पाहिली होती. त्या असामान्य सहकारी आणि सर्वोत्तम मंत्री होत्या.’
शासकीय कर्मचाऱ्यांनी “बदलाचे दूत” व्हावे- पंतप्रधानांचे आवाहन

शासकीय कर्मचाऱ्यांनी आपल्या संबंधित संगठना आणि विभागांमध्ये “बदलाचे दूत” व्हावे असे आवाहन पंतप्रधान नरेंद्र मोदी यांनी केले. नागरी सेवा दिनानिमित्त पंतप्रधानांनी शासकीय कर्मचाऱ्यांशी संवाद साधला. 21 व्या शतकात शासकीय कर्मचाऱ्यांनी आपली भूमिका पुन्हा एकदा सुनिश्चित करावी, नियंत्रण नियमन आणि व्यवस्थापकीय क्षमतांच्या पलीकडे जाऊन आपण बदलाचे दूत आहोत असा विचार करावा असे पंतप्रधानांनी सांगितले. शासकीय कर्मचाऱ्यांनी आपले गट निर्माण करावे असे आवाहन पंतप्रधानांनी केले. “परिवर्तनापासून सुधारणेपर्यंत” हा आपला मंत्र कर्मचाऱ्यांनी “परिवर्तनापासून कार्यान्वयनापासून सुधारणेपर्यंत” अशा आशयाने स्वीकारावा. शासकीय कर्मचारी कार्यान्वयना प्रति सक्षम झाले तर सुधारणांच्या पुराव्यावरुन ते सिद्ध होईल असे पंतप्रधान म्हणाले. आज ज्यांना पुरस्कार प्राप्त झाला आहे त्यांनी घेतलेल्या पुढाकारातून “ जन भागीदारी” ही यशाची गुरुकिल्ली असल्याचे स्पष्ट झाले आहे. त्यामुळे शासकीय कर्मचाऱ्यांनी जनतेशी अधिकाअधिक संवाद साधावा जेणेकरुन निम्न स्तरापर्यंत शासकीय योजना आणि उपक्रमांची अधिक चांगली अंमलबजावणी होऊ शकेल असे मत त्यांनी व्यक्त केले. “नागरी सेवा दिवस” हा पुनरावलोकन करण्याचा आणि आजवरच्या प्रवासाचे समीक्षात्मक मूल्यांकन करण्याचा दिवस असून नव्या जोमाने पुढे जाण्यासाठी उद्युक्त करणारा ठरावा असे पंतप्रधान म्हणाले. यशस्वी उपक्रम राबवणाऱ्या पुरस्कार विजेत्यांचे अभिनंदन करत त्यांचे यश इतर शासकीय कर्मचाऱ्यांसाठी प्रेरणादायी ठरेल असे मत पंतप्रधानांनी व्यक्त केले. या वर्षी पुरस्कार निश्चितीसाठी एकूण 74 यशोगाथा विचारात घेतल्या गेल्या, गेल्या वर्षीच्या तुलनेत या संख्येत वाढ झाली आहे असे निरिक्षण पंतप्रधानांनी नोंदवले. या आकडेवारीत देशातील केवळ 10 जिल्हे समाविष्ट आहेत असे सांगत इतर जिल्ह्यांनीही या उपक्रमाकडे सकारात्मक दृष्टीने पाहावे असे आवाहन त्यांनी केले. जनहिताचे उद्दिष्ट साध्य करण्यासाठी नवनवीन मार्ग विचारात घेत शासकीय कर्मचाऱ्यांनी धाडसी प्रयोग करावेत अशी अपेक्षा पंतप्रधानांनी व्यक्त केली. प्रशासनाच्या मुख्य भागांमधील उपक्रमांवर देखरेख ठेवण्यासाठी स्थापन केलेल्या सचिव समितीच्या पार्श्वभूमीवर समितीचे कार्य विचारात घेत अधिकाऱ्यांनी या आघाडीवर कार्यालयीन कामकाजाच्या वेळेनंतर आणि सुट्टीच्या दिवशी सुद्धा स्वेच्छेने काम केल्याबद्दल पंतप्रधानांनी समाधान व्यक्ता केले. या गटांनी रुळलेल्या वाटा सोडून नव्या कल्पना आणि सूचना यशस्वीपणे समोर आणल्या. या कामासाठी त्यांनी “10 हजार मानवी कामकाजाचे तास” इतका वेळ काम केले अशी माहिती पंतप्रधानांनी दिली.
मौलाना अबुल कलाम आझाद यांच्या जयंतीनिमित्त पंतप्रधानांनी अर्पण केली आदरांजली

पंतप्रधान नरेंद्र मोदी यांनी, मौलाना अबुल कलाम आझाद यांच्या जयंतीनिमित्त त्यांना आदरांजली अर्पण केली आहे. मौलाना अबुल कलाम आझाद हे पथदर्शक विचारवंत आणि प्रज्ञावंत होते. स्वातंत्र्य लढ्यातली त्यांची भूमिका प्रेरणादायी आहे, असे पंतप्रधानांनी म्हटले आहे. ‘मौलाना अबुल कलाम आझाद यांच्या जयंतीनिमित्त त्यांना आदरांजली. पथदर्शक विचारवंत आणि प्रज्ञावंत, स्वातंत्र्य लढ्यातली त्यांची भूमिका प्रेरणादायी आहे. शिक्षण क्षेत्राप्रती त्यांना आस्था होती, समाजात बंधुभाव वृद्धिंगत करण्यासाठी त्यांनी अथक कार्य केले.’ असे पंतप्रधानांनी ट्वीटरवर म्हटले आहे.
न्यायाधीश  लीला सेठ यांच्या निधनाबद्दल पंतप्रधानांनी शोक व्यक्त  केला

न्यायाधीश लीला सेठ यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. “न्यायाधीश लीला सेठ यांच्या निधनाने दु:ख झाले आहे. विधी क्षेत्रात त्यांनी दिलेले उल्लेखनीय योगदान नेहमीच लक्षात राहिल. मी त्यांच्या निधनाबद्दल शोक व्यक्त करतो”, असे पंतप्रधानांनी आपल्या शोक संदेशात म्हटले आहे.
कल्याण सिंह जी यांना लवकर बरे वाटावे म्हणून प्रार्थना करणाऱ्या असंख्य लोकांमध्ये पंतप्रधानांचा सहभाग

पंतप्रधान नरेंद्र मोदी यांनी कल्याण सिंह जी यांच्या नातवाशी संपर्क साधला आणि आजारी नेत्याच्या तब्येतीत त्वरित आराम पडावा यासाठी प्रार्थना केली. पंतप्रधानांनी कल्याणसिंग जी यांच्याशी केलेल्या संवादांचे स्मरण केले आणि त्यांच्याशी बोलणे हा नेहमीच शिकण्याचा अनुभव असतो असे सांगितले. ट्वीट संदेशांमध्ये पंतप्रधान म्हणाले: “भारतभरातील असंख्य लोक कल्याण सिंह जी यांच्या तब्येतीत त्वरित आराम पडावा यासाठी प्रार्थना करत आहेत. काल जे पी नड्डा जी, मुख्यमंत्री योगी आदित्यनाथ जी आणि इतर लोक त्यांना भेटण्यासाठी रुग्णालयात गेले. मी नुकताच त्यांच्या नातवाशी बोललो आणि त्यांच्या तब्येतीची विचारपूस केली. जे पी नड्डा जी यांच्याशी झालेल्या संभाषणादरम्यान कल्याण सिंह जी यांनी माझी आठवण काढली हे जाणून मी भारावून गेलो. कल्याणसिंह जी यांच्याशी केलेल्या माझ्या संवादांच्याही बर्‍याच आठवणी आहेत. त्यातील बर्‍याच आठवणी पुन्हा जिवंत झाल्या आहेत. त्यांच्याशी बोलणे हा नेहमीच शिकण्याचा अनुभव असतो. ”
भारत आणि जपान यांच्यातल्या आरोग्य आणि कल्याण क्षेत्रात सहकार्य कराराला केंद्रीय मंत्रिमंडळाची मान्यता

आरोग्य सेवा क्षेत्रात भारत आणि जपान यांच्यातल्या सहकार्य करार आणि जपानच्या कनागावा सरकार यांच्यातल्या सामंजस्य कराराला केंद्रीय मंत्रिमंडळाने पूर्वलक्षी प्रभावाने मान्यता दिली. अंमलबजावणी धोरण आणि उद्दिष्ट स्वाक्षऱ्या केलेल्या कराराची प्रत मिळाल्यानंतर दोन्ही बाजूचे कार्य सुरू करण्यात येईल. प्रभाव पारंपरिक औषध पद्धती क्षेत्रात उभय देशातले सहकार्य या करारामुळे वृद्धींगत होईल. दोन्ही देशांसाठी हे महत्त्वपूर्ण राहील. खर्च यामुळे अतिरिक्त खर्चाचा बोजा पडणार नाही. संशोधन, प्रशिक्षण, बैठका यासाठीचा खर्च आयुष मंत्रालयाच्या सध्याच्या अंदाजपत्रकातून भागवला जाईल. पारंपरिक औषध क्षेत्रातल्या सहकार्यासाठी भारताने 14 देशांसमवेत करार केले आहे. पार्श्वभूमी भारताला पारंपरिक औषधांची समृद्ध परंपरा लाभली आहे. भारत-जपान द्विपक्षीय संबंधांना अध्यात्मिक, सांस्कृतिक अधिष्ठान लाभले आहे. जपानलाही पारंपरिक औषधांची परंपरा असल्याच्या पार्श्वभूमीवर जपानमध्ये आयुर्वेद आणि योगविषयी औत्सुक्य वाढत आहे.
मिझोरमच्या मुख्यमंत्र्यांनी पंतप्रधानांची घेतली भेट

नवी दिल्ली, 8 डिसेंबर 2022 मिझोरामचे मुख्यमंत्री झोरामथांगा यांनी आज पंतप्रधान नरेंद्र मोदी यांची भेट घेतली. पंतप्रधान कार्यालयाने ट्विट केले; "मिझोरामचे मुख्यमंत्री झोरामथांगा यांनी पंतप्रधान नरेंद्र मोदी यांची भेट घेतली."
पंतप्रधान नरेंद्र मोदी यांनी औषध निर्मिती क्षेत्रातल्या प्रमुखांशी साधला संवाद

पंतप्रधान नरेंद्र मोदी यांनी औषध निर्मिती क्षेत्रातल्या प्रमुखांशी दूर दृश्य प्रणालीद्वारे संवाद साधला. कोरोना महामारीविरोधातल्या लढ्यात औषध निर्मिती क्षेत्राच्या महत्वाच्या भूमिकेची पंतप्रधानांनी प्रशंसा केली. सध्याच्या आव्हानात्मक परिस्थितीतही औषधनिर्मिती क्षेत्र ज्या झपाट्याने काम करत आहे त्याचे पंतप्रधानांनी कौतुक केले. औषधनिर्मिती क्षेत्राच्या प्रयत्नांमुळे आज भारत ‘जगाचे औषधालय’ म्हणून ओळखला जात असल्याचे ते म्हणाले. महामारीच्या काळात 150 पेक्षा जास्त देशांना आवश्यक औषधांचा पुरवठा आपण केला. इतकी आव्हाने असूनही भारतीय औषधनिर्मिती क्षेत्राने गेल्या वर्षात निर्यातीत 18 टक्के वाढ दर्शवली असे सांगून यातून या क्षेत्राची क्षमता दिसून येत असल्याचे पंतप्रधान म्हणाले. कोरोनाच्या दुसऱ्या लाटेचा आणि वाढत्या रुग्ण संख्येचा उल्लेख करत, अनेक आवश्यक औषधांच्या उत्पादनात वाढ करण्यासाठी या उद्योगाने केलेल्या प्रयत्नांची पंतप्रधानांनी प्रशंसा केली. रेमडेसिवीर सारख्या इंजेक्शनच्या किमती कमी केल्याबद्दलही त्यांनी प्रशंसा केली. औषधे आणि आवश्यक वैद्यकीय उपकरणे यांचा पुरवठा सुरळीत राखण्यासाठी अखंड पुरवठा साखळी सुनिश्चित करण्याचे आवाहन त्यांनी औषध निर्मिती क्षेत्राला केले. लॉजीस्टिक आणि वाहतूक सुविधांना सरकार सर्वतोपरी सहाय्य करेल असे आश्वासन त्यांनी दिले. कोविडसह भविष्यात येऊ शकणाऱ्या सर्वच धोक्याबाबत अधिकाधिक संशोधन करण्याचे आवाहन त्यांनी या उद्योगाला केले. यामुळे विषाणूविरोधातल्या आपल्या लढ्याला मदत मिळेल. औषध निर्मिती क्षेत्राच्या सहकार्याची अपेक्षा करतानाच नवी औषधे आणि नियामक प्रक्रियेत सरकार सुधारणा हाती घेत असल्याचे त्यांनी सांगितले. सरकारकडून तत्परतेने मिळत असलेली मदत आणि सहाय्य याबद्दल या क्षेत्रातल्या प्रमुखांनी सरकारची प्रशंसा केली. गेल्या एक वर्षात उत्पादन आणि लॉजीस्टिक सुरळीत राखत औषध उपलब्धता सुनिश्चित ठेवण्यासाठीचे प्रयत्न त्यांनी अधोरेखित केले. उत्पादन,वाहतूक, लॉजीस्टिक आणि सहाय्यक सेवासाठी औषध निर्मिती हब मध्ये कार्यान्वयन सर्वोच्च पातळीवर ठेवण्यात आले आहे. कोविड उपचार नियमावलीशी संबंधित काही औषधांच्या मागणीत अभूतपूर्व वाढ झाली असूनही त्याची पूर्तता करण्यासाठी हाती घेण्यात आलेल्या उपाययोजनांची माहिती यावेळी देण्यात आली. केंद्रीय आरोग्य मंत्री हर्ष वर्धन, केन्द्रीय आरोग्य आणि कुटुंब कल्याण राज्य मंत्री अश्विनी कुमार चौबे, केंद्रीय रसायन आणि खत मंत्री डी व्ही सदानंद गौड़ा, रसायन आणि खत राज्य मंत्री मनसुख मांडवीय , पंतप्रधानांचे प्रधान सचिव, डॉ. व्ही . के. पॉल, सदस्य (एच) नीती आयोग, कॅबिनेट सचिव, केंद्रीय आरोग्य सचिव, केंद्रीय औषधनिर्माण सचिव, आयसीएमआरचे महासंचालक डॉ. बलराम भार्गव, यांच्या सह केंद्र सरकारच्या मंत्रालय आणि विभागांचे इतर अधिकारी बैठकीत सहभागी झाले होते.
भारतामध्ये जलसंवर्धनासाठीच्या राष्ट्रीय अभियानाकरिता भारत आणि इस्रायल दरम्यान स्वाक्षऱ्या झालेल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ समितेने भारतामध्ये जलसंवर्धनासाठीच्या राष्ट्रीय अभियानाकरिता भारत आणि इस्रायलदरम्यान स्वाक्षऱ्या झालेल्या सामंजस्य कराराला आज मंजुरी दिली. भावी पिढीसाठी जलसंवर्धन करायला यामुळे फायदा होईल. भारतामध्ये राष्ट्रीय जल संवर्धन मोहिमेची रचना, अंमलबजावणी आणि नियंत्रण करण्यासाठी उभय देश राष्ट्रीय, प्रादेशिक आणि आंतरराष्ट्रीय पातळीवर सहकार्य वाढविण्यासाठी कार्य करतील. खालिल उद्दीष्ट साध्य करण्यासाठी जलसंधारण मोहिमेवर एकत्रितरित्या काम करण्यासाठी संबंधित मंत्रालयांनी सहमती दर्शवली आहे: अ. भारतामध्ये राष्ट्रीय विषयसूचीवर जलसंवर्धन ब. दररोजच्या जीवनात पाणी वाचविण्यासाठी प्रत्येक नागरिकाला प्रोत्साहन देणे क. पाण्याबद्दल जनजागृती करणे डी. पुर्नवापर, पुनर्भरण आणि पाणी पुनर्वापराचा प्रचार व प्रसार करणे ई. जलसंवर्धनासाठी संकेतस्थळ, मोबाईल एप्लिकेशन सारख्या डिजिटल साधनांचा विकास करणे .
सर्व पात्र नागरिकांना कोविड प्रतिबंधक लसीची दुसरी मात्रा देण्यासंदर्भात हिमाचल प्रदेशने देशात प्रथम क्रमांक मिळविल्याबद्दल पंतप्रधानांनी राज्याच्या मुख्यमंत्र्यांचे अभिनंदन केले

नवी दिल्ली, 6 डिसेंबर 2021 हिमाचल प्रदेशातील सर्व पात्र नागरिकांना कोविड प्रतिबंधक लसीची दुसरी मात्रा देण्याचे उद्दिष्ट पूर्ण करत देशात प्रथम क्रमांक मिळविल्याबद्दल पंतप्रधान नरेंद्र मोदी यांनी हिमाचल प्रदेशच्या मुख्यमंत्र्यांचे अभिनंदन केले आहे. हिमाचल प्रदेशचे मुख्यमंत्री जयराम ठाकूर यांच्या ट्विट संदेशावर प्रतिक्रिया देताना पंतप्रधान म्हणाले; “@jairamthakurbjp जी यांचे खूप खूप अभिनंदन. कोविड विरोधातील या लढ्यात हिमाचल प्रदेशच्या नागरिकांनी संपूर्ण देशासमोर एक आदर्श ठेवला आहे. लोकांची हीच निश्चयी वृत्ती नव्या भारताला शक्ती प्राप्त करून देईल.”
भारताला  जी -20 अध्यक्षपदासाठी पाठिंबा दिल्याबद्दल कृतज्ञता व्यक्त करत पंतप्रधानांनी  मानले जागतिक नेत्यांचे आभार

भारताला जी -20 अध्यक्षपदासाठी पाठिंबा दिल्याबद्दल फ्रान्सचे राष्ट्राध्यक्ष इमॅन्युएल मॅक्रॉन यांचे पंतप्रधान नरेंद्र मोदी यांनी आभार मानले आहेत. फ्रान्सच्या राष्ट्राध्यक्षांच्या ट्विटला प्रतिसाद देताना पंतप्रधानांनी ट्विट केले; जपानचे पंतप्रधान फुमियो किशिदा यांच्या अभिनंदनपर ट्विटला प्रतिसाद देताना पंतप्रधान मोदी यांनी ट्विट केले; भारताच्या जी 20 अध्यक्षपदासाठी स्पेनचे पंतप्रधान पेड्रो सांचेझ यांनी दिलेल्या शुभेच्छांना प्रतिसाद देताना, पंतप्रधान मोदी यांनी त्यांच्या मनःपूर्वक शुभेच्छांबद्दल कृतज्ञता व्यक्त केली आणि ट्विट केले; युरोपियन परिषदेचे अध्यक्ष चार्ल्स मिशेल यांच्या अभिनंदनपर संदेशाला उत्तर देताना, त्यांनी दिलेल्या शुभेच्छांबद्दल मोदी यांनी आभार मानले आणि ट्विट केले; भारताच्या जी -20 अध्यक्षपदाला पाठिंबा दिल्याबद्दल अमेरिकेचे राष्ट्राध्यक्ष जो बायडेन यांचे पंतप्रधान नरेंद्र मोदी यांनी आभार मानले. अमेरिकेच्या राष्ट्राध्यक्षांच्या ट्विटला प्रतिसाद देताना पंतप्रधानांनी ट्विट केले;
विश्व चषक स्पर्धेच्या अंतिम सामन्यासाठी भारतीय महिला क्रिकेट संघाला पंतप्रधानांकडून शुभेच्छा

विश्व चषक स्पर्धेच्या आजच्या अंतिम सामन्यासाठी पंतप्रधान नरेंद्र मोदी यांनी भारतीय महिला क्रिकेट संघाला शुभेच्छा दिल्या. “आपला भारतीय महिला क्रिकेट संघ आज विश्व चषक स्पर्धेच्या अंतिम सामन्यात खेळणार आहे, 125 कोटी भारतीयांसोबत मी त्यांना शुभेच्छा देतो. कर्णधार मिथाली राज संघाचे उत्तम नेतृत्व करत आहे. तिचा खेळाप्रती असलेला शांत दृष्टिकोण संपूर्ण संघाला नक्कीच मदत करेल. स्‍मृती मंधानाला शुभेच्छा. शांत आणि संयमी खेळी खेळ. महिला विश्व चषक स्पर्धेच्या अंतिम सामन्यासाठी पूनम राऊतला भारताकडून शुभेच्छा. तिच्या खेळावर सर्वांना अभिमान आहे. हरमनप्रित कौरचे कोण चाहते नाहीत ? उपांत्य फेरीतील तिचा खेळ सगळयांच्याच लक्षात आहे. आज तू तुझा सर्वोत्तम खेळ खेळ. अंतिम फेरीसाठी दिप्ती शर्माला शुभेच्‍छा. तिने संघाला अफाट महत्व प्राप्‍त करुन दिले आहे आणि तिच्या खेळामुळे अनेक सामन्यांचा निकाल बदलला आहे. अनुभवी वेद कृष्णमुर्ती मधल्या फळीसाठी खूप आवश्यक स्थिरता देते. आजच्या सामन्यासाठी शुभेच्छा. सुषमा वर्मा यष्टीरक्षकाची महत्वपूर्ण भूमिका बजावते. लक्षात ठेवा, झेल सामने जिंकून देतात. झुलन गोस्वामी हा भारताचा अभिमान आहे. तिच्या अद्‌भूत गोलंदाजीने महत्वपूर्ण परिस्थितींमध्ये संघाला मदत केली आहे. झुलन तुला शुभेच्छा. शिखा पांडेची चौफेर कामगिरी संघासाठी निर्णायक आहे. शुभेच्छा. पूनम यादवची उत्कृष्ट गोलंदाजी सर्वोत्तम फलंदाजीसाठी देखील अगदीच घातक ठरु शकेल. हार्दिक शुभेच्छा. राजेश्वरी गायकवाड तिच्या गोलंदाजीसाठी प्रसिध्द आहे. शुभेच्छा. असे पंतप्रधानांनी आपल्या शुभेच्छा संदेशात म्हटले आहे.